ส่วนที่ 1

ข้อมูลสรุป

1. ธุรกิจหลัก

ธุรกิจหลักของบริษัทฯ ประกอบด้วย ธุรกิจโรงแรม ธุรกิจพัฒนาอสังหาริมทรัพย์
และธุรกิจสำนักงานให้เช่า
โดยการลงทุนที่สำคัญส่วนใหญ่จะอยู่ภายใต้การดำเนินงานและการบริหารรีสอร์ทครบวงจรของ
ลากูน่า ภูเก็ต ซึ่งตั้งอยู่บนเกาะภูเก็ต ในประเทศไทย รวมถึงการลงทุนในโรงแรมบันยัน ทรี
กรุงเทพ และโรงแรมบันยัน ทรี ลิเจียง ในสาธารณรัฐประชาชนจีน

ธุรกิจโรงแรม

บริษัทฯ เป็นเจ้าของธุรกิจโรงแรม หรือ มีส่วนเป็นเจ้าของโรงแรมใน ลากูน่า ภูเก็ต 5 โรงแรม
ได้แก่

โรงแรมบันยัน ทรี ภูเก็ต เริ่มเปิดดำเนินการในปี 2538 ด้วยบ้านพักที่มีรูปแบบเฉพาะตัวจำนวน
148 หลัง บริหารจัดการโดยบริษัท บันยัน ทรี
โฮเท็ล แอนด์ รีสอร์ท จำกัด

โรงแรมดุสิต ลากูน่า รีสอร์ท เริ่มเปิดดำเนินการในปี 2530 เป็นการเสนอที่พักติดชายหาด
ในรูปแบบห้องสวีท จำนวน 226 ห้อง บริหารจัดการโดยบริษัท ดุสิต โฮเท็ล แอนด์ รีสอร์ท จำกัด

โรงแรมเชอราตัน แกรนด์ ลากูน่า ภูเก็ต เริ่มเปิดดำเนินการในปี 2535 ประกอบด้วยห้องพัก
ห้องสวีท และบ้านพัก ทั้งสิ้น 419 ห้อง โดยเป็นสมาชิกของสตาร์วูด ลักชัวรี่ คอลเลกชัน
และบริหารจัดการโดย เชอราตัน โอเวอร์ซีส์ เมเนจเม้นท์ คอร์เปอเรชั่น

โรงแรมลากูน่า บีช รีสอร์ท เริ่มเปิดดำเนินการในปี 2534 ประกอบด้วยห้องพักและห้องสวีทจำนวน
254 ห้อง บริหารจัดการโดยเจ้าของโรงแรม (owner-operated)

โรงแรมลากูน่า ฮอลิเดย์ คลับ ภูเก็ต รีสอร์ท เริ่มเปิดดำเนินการในปี 2549
เป็นรีสอร์ทสำหรับสมาชิกของ ลากูน่า ฮอลิเดย์ คลับ (ธุรกิจขายสิทธิการพักในที่พักตากอากาศ)
ประกอบด้วยห้องพัก 3 รูปแบบ จำนวน 79 ห้อง บริหารจัดการโดยเจ้าของโรงแรม
(owner-operated)

นอกเหนือจากโรงแรมอันเป็นธุรกิจหลัก ลากูน่า ภูเก็ต ยังเพรียบพร้อมด้วยบริการ
และสิ่งอำนวยความสะดวกดังต่อไปนี้

อัลลามันดา ลากูน่า ภูเก็ต เริ่มเปิดดำเนินการในปี 2536
ในรูปแบบคอนโดมิเนียมแบบห้องสวีทหนึ่งห้องนอน และห้องสวีทสองห้องนอน และห้องแบบดูเพล็กซ์
(duplex) จำนวน 205 ห้อง บริหารจัดการโดยบริษัท บันยัน ทรี โฮเท็ล แอนด์ รีสอร์ท จำกัด

ลากูน่า ภูเก็ต กอล์ฟ คลับ เริ่มเปิดดำเนินการในปี 2535 เป็นสนามกอลฟ์ในรูปแบบรีสอร์ท ขนาด
18 หลุม พาร์ 71 บริหารจัดการโดยบริษัท บันยัน ทรี โฮเท็ล แอนด์ รีสอร์ท จำกัด

เควสท์ ลากูน่า ภูเก็ต แอดเวนเจอร์ เริ่มเปิดดำเนินการในปี 2537
นำเสนอโปรแกรมฝึกอบรมที่มีการปรับปรุงอย่างสม่ำเสมอให้เหมาะแก่องค์กรต่างๆ
บริหารจัดการโดย เชอราตัน โอเวอร์ซีส์ เมเนจเม้นท์ คอร์เปอเรชั่น

คาแนล วิลเลจ ลากูน่า ช้อปปิ้ง เริ่มเปิดดำเนินการในปี 2537
เป็นศูนย์การค้าจำหน่ายเสื้อผ้าและของประดับ ประกอบด้วยร้านค้าเช่ากว่า 50 ร้าน
บริหารจัดการโดยเจ้าของ (owner-managed)

บันยัน ทรี และ อังสนา แกลเลอรี่ เป็นร้านค้าปลีกที่เน้นการจำหน่ายสินค้าศิลปะ หัตถกรรมพื้นเมือง
และผลิตภัณฑ์สปา ใน ลากูน่า ภูเก็ต ทั้งสิ้น 14 ร้าน ตั้งอยู่ในโรงแรม สปา และศูนย์การค้าคาแนล
วิลเลจ

ลากูน่า เวดดิ้ง เชเปิ้ล เป็นโบสถ์แต่งงานในโรงแรมแห่งแรก ของประเทศไทย
นำเสนอแพ็กเก็จแต่งงานที่มีบริการหลากหลาย เริ่มเปิดดำเนินการต้นปี 2548
บริหารจัดการโดยเจ้าของ (owner-managed)

บริษัท ลากูน่าเซอร์วิส จำกัด ก่อตั้งในปี 2534 เป็นผู้ให้บริการซักรีด น้ำประปา
และบริการรถรับส่งระหว่างรีสอร์ท และการบริการแบบรวมศูนย์อื่นๆ แก่โรงแรมใน ลากูน่า ภูเก็ต
ตลอดจนหน่วยงานที่เกี่ยวเนื่องกับการดำเนินงานของโรงแรม

นอกจากนี้บริษัทฯ ยังเป็นเจ้าของโรงแรม และ รีสอร์ท อื่นๆ นอกจังหวัดภูเก็ต ประเทศไทย
อันได้แก่

โรงแรมบันยัน ทรี กรุงเทพ ซึ่งบริษัทฯ ซื้อมาในปี 2548 ประกอบด้วย ห้องสวีท 216 ห้อง
บริหารจัดการโดยบริษัท บันยัน ทรี โฮเท็ล แอนด์
รีสอร์ท จำกัด โรงแรมตั้งอยู่ในย่านธุรกิจใจกลางกรุงเทพฯ

โรงแรมบันยัน ทรี ลิเจียง เริ่มเปิดดำเนินการในปี 2549
ประกอบด้วยบ้านพักที่มีรูปแบบเฉพาะตัวจำนวน 55 ห้อง บริหารจัดการโดยบริษัท
บันยัน ทรี โฮเท็ล แอนด์ รีสอร์ท จำกัด โรงแรมตั้งอยู่ในมณฑลยูนนาน สาธารณรัฐประชาชนจีน
กลุ่มบริษัทฯ มีส่วนได้เสีย ร้อยละ 49.04 ในโครงการนี้

ธุรกิจอสังหาริมทรัพย์

พร็อพเพอร์ตี้ เซลส์ เสนอขายบ้านพัก และอสังหาริมทรัพย์เพื่อการผักผ่อน ได้แก่ คอนโดมิเนียม
บ้านพักแบบกึ่งบ้านเดี่ยว และแบบบ้านเดี่ยว รวมทั้งแบบเรสซิเด้นส์ ได้แก่ บ้านพักดุสิต พูล วิลล่า
และบ้านพักบันยัน ทรี เรสซิเด้นส์ ซึ่งตั้งอยู่ภายในรีสอร์ท หรือภายในบริเวณโรงแรม

ลากูน่า ฮอลิเดย์ คลับ เดิมชื่อ อัลลามันดา เวเคชั่น คลับ เริ่มเปิดดำเนินการในปี 2541
เสนอขายสิทธิการพักในที่พักตากอากาศ (holiday club membership)
ซึ่งให้สิทธิแก่สมาชิกเลือกเข้าพักผ่อนประจำปี ในที่พักตากอากาศซึ่งมีหลากหลายถึง 4,000 แห่ง
ในกว่า 100 ประเทศทั่วโลก โดยผ่านระบบการแลกเปลี่ยน ซึ่งบริหารงานโดย อาร์ซีไอ และ
อินเทอร์วัล อินเตอร์เนชั่นแนล

บริษัทฯ ยังเป็นเจ้าของที่ดินในจังหวัดเชียงใหม่ และ จังหวัดเชียงราย
ซึ่งมีศักยภาพในการพัฒนาต่อไปในอนาคต

ธุรกิจสำนักงานให้เช่า

บริษัทฯ เป็นเจ้าของห้องชุด ในอาคารไทยวา 1 ซึ่งเป็นอาคาร 24 ชั้น ตั้งอยู่บนถนนสาทร
ในจังหวัดกรุงเทพฯ ซึ่งให้เช่าเพื่อเป็นสำนักงานพาณิชย์

2. ปัจจัยความเสี่ยงหลัก

  ปัจจัยความเสี่ยงหลักที่ส่งผลกระทบต่อธุรกิจและผลการดำเนินงานด้านการเงินของบริษัทฯ
  ได้กล่าวไว้ในข้อมูลส่วนที่ 2 หัวข้อที่ 1 โดยสามารถสรุปได้ดังต่อไปนี้

-   ความผันผวนของอัตราแลกเปลี่ยน

-   สภาพเศรษฐกิจและสถานการณ์การท่องเที่ยวในประเทศไทย

-   สภาพการแข่งขันทางธุรกิจ

-   แหล่งท่องเที่ยว

-   โรงแรม

-   สภาวะนอกฤดูกาลท่องเที่ยว

-   ความเสี่ยงในการบริหารงาน

-   กรรมสิทธิ์ในที่ดิน

-   กฎหมายแรงงานไทย

-   ความเสี่ยงในการดำเนินงานธุรกิจโรงแรม

-   ความเสี่ยงในการดำเนินงานธุรกิจอสังหาริมทรัพย์

3. โครงสร้างของกลุ่ม

กลุ่มบริษัทฯ ถือหุ้นโดยผู้ถือหุ้นหลักสองราย ได้แก่

-   กลุ่มบริษัท บันยัน ทรี โฮลดิ้งส์ จำกัดถือหุ้นอยู่ร้อยละ 54.8 และ

-   บริษัท ยูนิเวอร์แซล สตาร์ช จำกัด (มหาชน) (เดิมชื่อ บริษัท ไทยวา จำกัด (มหาชน))
    ถือหุ้นอยู่ร้อยละ 17.7

  บริษัทฯ มีบริษัทย่อยจำนวนหลายบริษัท โดยโครงสร้างของกลุ่มได้แสดงไว้ในหน้า 23 ทั้งนี้
  บริษัทฯ ถือหุ้นอยู่ร้อยละ 100 ในบริษัทย่อยส่วนใหญ่
  ส่วนบริษัทย่อยที่สำคัญที่ดำเนินงานอยู่โดยบริษัทฯ ไม่ได้ถือหุ้นเองทั้งหมด มีดังนี้

-   บริษัท ลากูน่า บีช คลับ จำกัด และบริษัทย่อย (บริษัทฯ มีส่วนได้เสียในอัตราร้อยละ 50)

-   บริษัท บันยัน ทรี แกลเลอรี่ (ประเทศไทย) จำกัด (บริษัทฯ มีส่วนได้เสียในอัตราร้อยละ
    51)

-   บริษัท บันยัน ทรี แกลเลอรี่ (สิงคโปร์) จำกัด (บริษัทฯ มีส่วนได้เสียในอัตราร้อยละ 51)

-   บริษัท ลากูน่าเซอร์วิส จำกัด (บริษัทฯ มีส่วนได้เสียในอัตราร้อยละ 89.2)

  บริษัทฯ มีบริษัทร่วม 1 บริษัท ดังนี้

-   บริษัท ลิเจียง บันยัน ทรี โฮเท็ล จำกัด โดยตั้งแต่วันที่ 1 มกราคม 2550
    อัตราส่วนได้เสียของบริษัท ลากูน่า บันยัน ทรี จำกัด (บริษัทย่อย) ในบริษัท ลิเจียง บันยัน
    ทรี โฮเท็ล จำกัด มีสัดส่วนลดลงจากร้อยละ 70.00 เป็นร้อยละ 49.04
    ดังนั้นบริษัทดังกล่าวจึงเปลี่ยนสถานะจากบริษัทย่อยเป็นบริษัทร่วม

  ในระหว่างปี บริษัทฯ มีรายการทางธุรกิจที่สำคัญกับบริษัทย่อย บริษัทร่วม และบริษัทที่เกี่ยวข้อง
  (เกี่ยวข้องโดยการถือหุ้น การมีผู้ถือหุ้น กรรมการ และหรือการบริหารงานบางส่วนร่วมกัน)
  จากลักษณะธุรกิจ และลักษณะโครงสร้างที่ซับซ้อนภายในกลุ่มบริษัทฯ
  ทำให้เกิดรายการระหว่างกันเป็นจำนวนมาก ทั้งนี้ ลากูน่า ภูเก็ต เป็นรีสอร์ทแบบครบวงจร
  ซึ่งประกอบด้วยโรงแรม และการให้บริการต่างๆ ที่เกี่ยวเนื่องกับกิจการโรงแรม
  ภายใต้การดำเนินงานของบริษัทต่างๆในกลุ่มบริษัทฯ
  ด้วยเหตุนี้จึงเกิดรายการระหว่างกันเป็นจำนวนมากซึ่งพิจารณาแล้วว่ามีความจำเป็นและมีความสมเหตุสมผลในการดำเนินงานของ
  ลากูน่า ภูเก็ต โดยลักษณะรายการระหว่างกัน นโยบายการกำหนดราคา และสัญญาที่เกี่ยวข้อง
  ได้สรุปไว้ในข้อมูลส่วนที่ 11 รวมถึงรายละเอียดของรายการระหว่างกันที่มีสาระสำคัญ

4. ผลการดำเนินงานด้านการเงิน

ตารางสรุปผลการดำเนินงานสำหรับปีสิ้นสุดวันที่ 31 ธันวาคม 2550 ดังที่แสดงไว้ต่อไปนี้

(หน่วย: ล้านบาท)

  ------------------------------------- ----------- ----------- -----------
                                        2550        2549        2548

  รายได้                                                         

  รายได้จากกิจการโรงแรม                   4,122       3,590       2,306

  รายได้จากกิจการพัฒนาอสังหาริมทรัพย์          2,820       2,328       750

  รายได้จากกิจการให้เช่าพื้นที่อาคารสำนักงาน     68          81          101

  ดอกเบี้ยรับ                              65          27          9

  รายได้อื่น                               71          130         40

                                        7,146       6,156       3,206

  กำไรจากการดำเนินงาน                    2,149       1,973       515

  ค่าเสื่อมราคา ค่าตัดจำหน่าย และสำรองต่างๆ    (372)       (408)       (352)

  ดอกเบี้ยจ่าย                             (221)       (202)       (138)

  ภาษีเงินได้นิติบุคคล                        (189)       (228)       (47)

  ส่วนของผู้ถือหุ้นส่วนน้อย                     (77)        (22)        (12)

  รายการพิเศษ                            -           -           14

  กำไรสุทธิ                               1,290       1,113       (20)
  ------------------------------------- ----------- ----------- -----------

  สำหรับปีสิ้นสุดวันที่ 31 ธันวาคม 2550 บริษัท ลากูน่า รีสอร์ท แอนด์ โฮเท็ล จำกัด (มหาชน)
  แสดงผลกำไรสุทธิ 1,290 ล้านบาท ซื่งเพิ่มขึ้น 177 ล้านบาทเมื่อเทียบกับปีก่อน

  รายได้รวมสำหรับปีนี้ เมื่อเทียบกับปีก่อนเพิ่มขึ้น 991 ล้านบาท โดยส่วนใหญ่เนื่องมาจาก

-   รายได้จากกิจการโรงแรมเพิ่มขึ้น 532 ล้านบาท
    โดยส่วนใหญ่เป็นผลจากรายได้ของกลุ่มโรงแรมในลากูน่า ภูเก็ต เพิ่มขึ้น
    อัตราราคาห้องพักโดยเฉลี่ยและอัตราการเข้าพักเพิ่มขึ้นร้อยละ 7 และร้อยละ 13 ตามลำดับ
    เมื่อเทียบกับปีก่อน

-   รายได้จากกิจการพัฒนาอสังหาริมทรัพย์เพิ่มขึ้น 492 ล้านบาท
    โดยส่วนใหญ่เป็นผลจากรายได้จากการขายและการรับรู้รายได้ในโครงการใหม่ ๆ เช่น
    ลากูน่า วิลเลจ วิลล่า ลากูน่า เรสซิเด้นส์ และดุสิต พูล วิลล่า
    ซึ่งถูกลดลงด้วยยอดขายของโครงการบันยัน ทรี บ้านพักพร้อมสระว่ายน้ำสองสระ
    และการเพิ่มขึ้นยังมีผลมาจากการเติบโตอย่างต่อเนื่องของลากูน่า ฮอลิเดย์ คลับ
    ที่รวมถึงการเปิดสาขาใหม่ในระหว่างปีด้วย

-   รายได้จากกิจการให้เช่าพื้นที่อาคารสำนักงานลดลง 13 ล้านบาท
    เนื่องจากการยกเลิกพื้นที่ให้เช่าสำนักงานในอาคารไทยวาทาวเวอร์ 2
    ปัจจุบันอยู่ระหว่างปรับปรุงพื้นที่ให้เป็นห้องพักของโรงแรมและอพาร์ทเม้นท์
    ซึ่งเป็นส่วนหนึ่งของการขยายโรงแรมบันยัน ทรี กรุงเทพ แม้ว่ารายได้ดังกล่าวลดลง
    แต่ส่วนหนึ่งเพิ่มขึ้นด้วยรายได้จากการให้เช่าพื้นที่ในอาคารไทยวาทาวเวอร์ 1
    ซึ่งได้ซื้อพื้นที่เพิ่มขึ้นและให้เช่าพื้นที่เพิ่มขึ้นด้วย

-   ดอกเบี้ยรับเพิ่มขึ้น 38 ล้านบาท มีผลจากดอกเบี้ยรับจากเงินให้กู้ยืมแก่บริษัทร่วมแห่งหนึ่ง คือ
    บริษัท ลิเจียง บันยัน ทรี โฮเท็ล จำกัด และดอกเบี้ยผ่อนชำระจากธุรกิจพัฒนาอสังหาริมทรัพย์
    และขายสิทธิการพักในที่พักตากอากาศ

-   ผลกำไรจากอัตราแลกเปลี่ยนลดลง 79 ล้านบาท
    โดยส่วนใหญ่เป็นผลจากการลดลงของส่วนต่างในอัตราแลกเปลี่ยนของเงินกู้ที่เป็นเงินสกุลสหรัฐฯ
    ชดเชยด้วยผลขาดทุนจากอัตราแลกเปลี่ยนจากเงินให้กู้ยืมที่เป็นเงินสกุลดอลล่าร์สหรัฐฯแก่บริษัท
    ลิเจียง
    บันยัน ทรี โฮเท็ล จำกัด

-   รายได้อื่นเพิ่มขึ้น 20 ล้านบาท
    โดยส่วนใหญ่มีผลจากการกลับรายการผลขาดทุนจากการประเมินราคาที่ดินลดลง
    ซึ่งได้รับรู้เป็นค่าใช้จ่ายในงวดก่อน

  ค่าใช้จ่ายรวมเพิ่มขึ้นจากปีที่ผ่านมา 780 ล้านบาท โดยส่วนใหญ่เนื่องมาจาก

-   ค่าใช้จ่ายจากกิจการโรงแรมเพิ่มขึ้น 202 ล้านบาท
    โดยส่วนใหญ่มีผลจากรายได้ของกลุ่มโรงแรมในลากูน่า ภูเก็ต ที่เพิ่มขึ้น ค่าใช้จ่าย
    ส่วนหนึ่งลดลงจากโรงแรม บันยัน ทรี ลิเจียง ซึ่งในปีนี้เป็นเพียงบริษัทร่วม (ในปีที่ผ่านมา
    โรงแรมดังกล่าวเป็นบริษัทย่อยของบริษัทฯ )

-   ต้นทุนจากกิจการพัฒนาอสังหาริมทรัพย์เพิ่มขึ้น 514 ล้านบาท
    โดยส่วนใหญ่เกิดจากการรับรู้ต้นทุนในโครงการใหม่ ๆ เช่น ลากูน่า วิลเลจ วิลล่า ลากูน่า
    เรสซิเด้นส์ และดุสิต ลากูน่า วิลล่า และต้นทุนที่เพิ่มจากการขยายธุรกิจของลากูน่า ฮอลิเดย์
    คลับ ซึ่งประกอบด้วยการเปิดสาขาใหม่หลายแห่ง
    และต้นทุนจากการประกอบการทั้งปีของลากูน่า ฮอลิเดย์ คลับ ภูเก็ต รีสอร์ท

-   ต้นทุนของกิจการให้เช่าพื้นที่อาคารสำนักงานลดลง 34 ล้านบาท
    โดยส่วนใหญ่เป็นผลจากการลดลงของค่าภาษีโรงเรือนและค่าเสื่อมราคาในส่วนของพื้นที่สำนักงานเดิมในอาคารไทยวาทาวเวอร์
    2 ซึ่งปัจจุบันอยู่ระหว่างการปรับปรุงพื้นที่เป็นห้องพักของโรงแรมและ
    อพาร์ทเม้นท์ ซึ่งเป็นส่วนหนึ่งของการขยายโรงแรมบันยัน ทรี กรุงเทพ

-   ค่าใช้จ่ายในการขายและบริหารเพิ่มขึ้น 94 ล้านบาท
    โดยส่วนใหญ่เป็นผลจากการเพิ่มขึ้นของต้นทุนพนักงาน
    ค่าที่ปรึกษาทางกฎหมายเกี่ยวกับการเรียกร้องค่าเสียหายจากเหตุการณ์ภัยพิบัติสึนามิ
    และค่าใช้จ่ายในการจัดงานฉลองครบรอบ 20 ปีของ ลากูน่า ภูเก็ต

-   ส่วนแบ่งขาดทุนจากเงินลงทุนในบริษัทร่วม เพิ่มขึ้น 5 ล้านบาท
    เป็นผลจากการถือเงินลงทุนร้อยละ 49 ในบริษัท ลิเจียง บันยัน ทรี โฮเท็ล จำกัด

-   ดอกเบี้ยจ่ายเพิ่มขึ้น 19 ล้านบาทเมื่อเทียบกับปีก่อน
    โดยส่วนใหญ่เป็นผลจากดอกเบี้ยเงินกู้ธนาคารสำหรับโครงการต่าง ๆ
    ที่ไม่รวมเป็นต้นทุนของโครงการ เนื่องจากโครงการได้ก่อสร้างเสร็จสมบูรณ์แล้ว

-   ภาษีเงินได้ลดลง 39 ล้านบาทเมื่อเทียบกับปีก่อน
    โดยส่วนใหญ่เป็นผลจากการใช้ผลขาดทุนสะสม
    และความแตกต่างในเรื่องของการรับรู้รายได้ตามสัญญาเช่าของกิจการพัฒนาอสังหาริมทรัพย์ทางด้านบัญชีและภาษี

-   กำไรสุทธิส่วนที่เป็นของผู้ถือหุ้นส่วนน้อยเพิ่มขึ้น 55 ล้านบาทเมื่อเทียบกับปีก่อน
    โดยส่วนใหญ่เป็นผลจากกำไรที่เพิ่มขึ้นของบริษัท
    ลากูน่า บีช คลับ จำกัด ซึ่งมีผู้ถือหุ้นส่วนน้อยอยู่ร้อยละ 50 และบริษัท ลิเจียง บันยัน ทรี
    โฮเท็ล จำกัดได้เปลี่ยนสถานะเป็นบริษัทร่วมในปีปัจจุบัน โดยในปีก่อนเป็นบริษัทย่อย
    ซึ่งมีผู้ถือหุ้นส่วนน้อยอยู่ร้อยละ 30

  จากเหตุผลดังกล่าวข้างต้น ส่งผลให้บริษัทฯ แสดงผลกำไรเพิ่มขึ้น เมื่อเทียบกับของปีก่อน